b'\n_START_ARTICLE_\nBeloprsi je\xc5\xbe\n_START_SECTION_\nRaz\xc5\xa1irjenost\n_START_PARAGRAPH_\nTa vrsta je raz\xc5\xa1irjena v vzhodni Evropi. Podro\xc4\x8dje prekrivanja z rjavoprsim je\xc5\xbeem poteka od zahodne Poljske do Jadranskega morja. Na vzhodu je raz\xc5\xa1irjen do Izraela, Irana in okoli Kaspijskega morja. V Sloveniji je splo\xc5\xa1no raz\xc5\xa1irjen od ni\xc5\xbein do pribli\xc5\xbeno 1000 m visoko._NEWLINE_\xc5\xbdivi predvsem na gozdnatih podro\xc4\x8djih z nizko vegetacijo. Najdemo pa ga tudi na travnikih, \xc5\xa1e posebno v bli\xc5\xbeini gozdov, \xc5\xbeivih mej in grmovja. Izogiba se obse\xc5\xbenih gozdov in mo\xc4\x8dvirij. Razmeroma pogost je tudi v urbanem okolju.\n_START_SECTION_\nPrehrana\n_START_PARAGRAPH_\nNjegova poglavitna hrana so \xc5\xbeu\xc5\xbeelke, de\xc5\xbeevniki, pol\xc5\xbei, pajki, ka\xc4\x8de, saj je odporen na ugrize in strup, jajca, mlade mi\xc5\xa1ke, pti\xc4\x8dja jajca in negodni mladi\xc4\x8di, gobe, koreninice, vendar se rad posladka tudi z odpadlim sadjem.\n_START_SECTION_\nObna\xc5\xa1anje\n_START_PARAGRAPH_\nNajbolj je aktiven ob mraku in pono\xc4\x8di. Vendar ga v\xc4\x8dasih lahko vidimo tudi podnevi, najpogosteje v jeseni. Na severni polobli zimsko obdobje pre\xc5\xbeivi v stanju hibernacije (zimsko spanje). Med spanjem se mu telesna temperatura spusti na 4\xc2\xa0\xc2\xb0C (normalna temperatura je 34\xc2\xa0\xc2\xb0C), srce udari 20-krat na minuto (pri budni \xc5\xbeivali 190-krat), vdihne pa 10-krat v minuti._NEWLINE_Za rjavoprsega in beloprsega je\xc5\xbea je zna\xc4\x8dilno, da se je\xc5\xbe z razpenjeno slino popljuva po bodi\xc4\x8dastem ko\xc5\xbeuhu. Vzrok in pomen tega vedenjskega vzorca nista znana. Ob nevarnosti se zvije v kroglo in naje\xc5\xbei bodice.\n_START_SECTION_\nRazmno\xc5\xbeevanje\n_START_PARAGRAPH_\nParjenje se pri\xc4\x8dne marca, traja pa do julija ali avgusta. Samica je breja 31 do 35 dni. Na leto skoti enkrat ali dvakrat. V leglu je od 1 do 10 mladi\xc4\x8dev (obi\xc4\x8dajno 3\xe2\x80\x934). Mladi\xc4\x8di spolno dozorijo v naslednjem koledarskem letu.'